**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 18/1996 Z. z. o cenách v znení neskorších predpisov sa predkladá ako návrh skupiny poslancov NRSR za stranu Hlas – sociálna demokracia.

Návrh nadväzuje na novelizáciu zákona o cenách z roku 2019, ktorým sa definovala obchodná prirážka a dala sa taktiež kompetencia Ministerstvu pôdohospodárstva a rozvoja vidieka Slovenskej republiky kontrolovať cenovú disciplínu v oblasti cien potravinárskych výrobkov.

V ostatnom období spotrebitelia na Slovensku čelia nevídanému nárastu cien. Medziročne ceny tovarov a služieb vzrástli v novembri 2022 na hodnotu 15,4 %, čo je stále najvyššia úroveň za posledných viac ako 22 rokov. Tempo zdražovania v novembri zrýchlilo hlavne v oblasti potravín a nealkoholických nápojov a to na 27,8 %.[[1]](#footnote-1) Odborníci však naznačujú, že toto zdražovanie nie je do veľkej miery spôsobené objektívnymi faktormi a zvyšovaniu nákladov priamo u výrobcov, naopak ide o zvyšovanie obchodných marží predajcov potravín, ktorí tlačia svojich dodávateľov s cenami čo najnižšie a následne ich spotrebiteľom predávajú s enormnými ziskami. Z prieskumov NBS vyplýva, že len v prvom polroku 2022 si podnikatelia zvýšili marže v priemere o 15 až 20 percent.[[2]](#footnote-2) Dlhodobo takýto stav nie je udržateľný, pretože rast miezd nedokáže dostihnúť nárast cien a najmä v poslednom období si rizikové nízkopríjmové skupiny obyvateľov nemôžu dovoliť nakúpiť ani základné potraviny, ktoré pre nich doteraz boli samozrejmosťou. Nárast obchodných prirážok sa týka najmä veľkých reťazcov z hľadiska ich negociačnej sily pri dojednávaní cien a dominantného postavenia na trhu, ktoré im garantuje záujem spotrebiteľov. Samotné reťazce na Slovensku aplikujú prirážky, ktoré sú niekoľkonásobne vyššie než inde v zahraničí.

Návrh zákona tak reaguje na zneužívanie ekonomickej sily jedného z účastníkov obchodného vzťahu, ktoré sa v obchodných vzťahoch najmä pri predaji potravinárskeho tovaru vyskytuje stále častejšie. Návrh má za cieľ upraviť výšku obchodnej prirážky, ktorá sa považuje za primeranú a pomerne nadpriemernú i v zahraničí a zároveň definuje okruh potravín, na ktoré by sa táto primeraná prirážka, ktorú reťazce nemôžu prekročiť aplikovala. Návrh taktiež upravuje výšku sankcií, ktorá sa platní, v prípade, že reťazce zákaz dohodnutia neprimeranej obchodnej prirážky porušia.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K Čl. I**

K bodu 1

Z dôvodu, že problém zneužívania výšky obchodnej prirážky sa dotýka najmä veľkých obchodných reťazcov s dominantným postavením a výhodnejším postavením voči jeho dodávateľom, navrhuje sa definovať v § 2 ods. 3 kto sa na účely tohto zákona považuje za obchodný reťazec.

K bodu 2

Návrh stanovuje obchodných reťazcoch, že zisková prirážka pri predaji potravinárskych výrobkov nie je primeraná, pokiaľ je výška prirážky vyššia než 40 % oproti nákupnej cene pri potravinách uvedených v prílohe. Ide o nadpriemernú výšku prirážky, ktorá umožní obchodným reťazcom pokryť náklady s predajom a distribúciou tovaru, zároveň však zabezpečí, že nebudú zneužívať svoje postavenie na obohacovanie sa na úkor spotrebiteľov a dodávateľov.

K bodom 3 a 4

Racionalizujú sa sumy pokút, ktoré môžu byť uložené za porušenie cenovej disciplíny. Tieto sumy je potrebné navýšiť tak, aby ich uloženie predstavovalo účinnú sankciu za účelom prevencie porušovania ustanovení zákona.

K bodu 5

Stanovuje sa zoznam potravín, pri ktorých budú môcť obchodné reťazce stanoviť obchodnú prirážku maximálne do výšky 40% oproti nákupnej cene. Zoznam vychádza z definície tovaru v Nariadení Rady (EHS) č. 2658/87 z 23. 7. 1987 o colnej a štatistickej nomenklatúre a o Spoločnom colnom sadzobníku, pričom uvedený výpočet zahŕňa tento tovar všeobecne v rámci všetkých jeho podkategórií, z tohto dôvodu musia reťazce aplikovať uvedený výpočet tovarov vo všetkých jeho možných variáciách a v jeho najširšom znení.

**K čl. II**

Vzhľadom na mimoriadnu naliehavosť v súvislosti s rapídnym zvyšovaním cien a negatívnymi ekonomickými dôsledkami pre obyvateľov sa navrhuje, aby zákon nadobudol účinnosť už dňom vyhlásenia.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona**: Návrh zákona, ktorým sa mení a dopĺňa zákon č. 18/1996 Z. z. o cenách v znení neskorších predpisov.

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 18/1996 Z. z. o cenách v znení neskorších predpisov.

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  | x |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR.*

1. Dostupné na: https://tvnoviny.sk/domace/clanok/385374-ceny-potravin-opat-narastli-za-vianocny-nakup-si-tento-rok-poriadne-priplatite-vypocet-tabulka-cien. [↑](#footnote-ref-1)
2. RTVS. Prečo potraviny tak zdraželi? Dostupné na: https://spravy.rtvs.sk/2023/01/preco-potraviny-tak-zdrazeli/. [↑](#footnote-ref-2)